text: Anklaget for sexmisbrug nægter alt
  25 oktober 2011 kl. 11.56
  - Jeg har et godt forhold til mine børn, rigtig godt, sagde den sexanklagede i dag i retten.
  Den lille spinkle mand i hvid skjorte og blå jeans nægtede i formiddags alt om sexmishandling.
  Og på anklagebænken er han tilsyneladende upåvirket af de voldsomme anklager mod ham om omfattende sexmisbrug af små børn, mens han besvarer anklagerens indledende spørgsmål med en spag, næsten uhørlig røst.
  Scenen er byretten på havnen i Esbjerg, hvor sagen mod den 40-årige familiefar fra København startede i formiddags.
  - Jeg har et godt forhold til mine børn, rigtig godt, sagde manden i retten.
  Manden er tiltalt for at have misbrugt ni piger og en dreng seksuelt og udsat dem for vold og trusler i ufatteligt omfang gennem hele 23 år.
   
  Den 40-årige har kun boet i knap fem år i Esbjerg. Han rejste hertil - og familien flyttede senere med - efter et turbulent 14-årigt samliv med en filipinsk kvinde, som han har tre børn sammen med. Manden er også tiltalt for at have misbrugt sin datter.
   
  Parret er nu separeret, og deres børn er fjernet fra hjemmet, efter at den 40-årige blev fængslet for et år siden.
  På førstedagen af sagen, der varer mindst 10 dage, kom anklageren ikke ind på detaljer i de tilsammen 29 anklagepunkter.
  De bliver beskrevet nærmere, når de mange ofre afhøres, enten i form af afspilning af videoafhøringer eller direkte afhøringer af de ældste ofre.
  Men det fremgik af retsmødet, at manden selv gik til politiet i oktober 2010, efter at mødrene til fire mindreårige piger i løbet af få dage havde anmeldt ham for overgreb mod børnene.
  Det skete, efter at hans kammerat på deres fælles bopæl var blevet opsøgt af politifolk for at tale med den 40-årige.
  Under efterforskningen blev politiet kontaktet af den tiltaltes bror, og det betød, at mange flere blev afhørt i Københavnsområdet, herunder mandens datter.
  Samtidig blev manden også tiltalt for misbrug af børn i blandt andet Greve, Taastrup og i Holeby på Lolland.
  Sagen fortsætter på torsdag, hvor det første offers forklaring bliver vist på video i retten.
  